
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāvis un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību ar ierobežotu atbildību “STILS -K” (turpmāk – sabiedrība) saistībā ar iegādātiem zābakiem.
No lietas materiāliem izriet, ka Patērētāja 2025.gada 19.novembrī Sabiedrības veikalā iegādājās zābakus par kopējo summu 55,00 EUR. Pēc neilga lietošanas perioda Patērētāja konstatēja, ka zābakus vairs nav iespējams turpmāk izmantot, jo apavu iekšpēda ir izdilusi un ar caurumiem. 2025.gada 19.decembrī Patērētāja uz Sabiedrības e-pasta adresi nosūtīja pretenziju, norādot uz konstatēto neatbilstību. 2026.gada 6.janvārī zābaki tika nodoti Sabiedrībai, vienlaikus iesniedzot arī prasījuma pieteikumu. Sabiedrība atteicās apmierināt prasījumu.
Sabiedrība lietā ir sniegusi skaidrojumu, ka saskaņā ar apavu lietošanas noteikumiem vienu apavu pāri nav paredzēts valkāt vairāk par divām dienām pēc kārtas. Sabiedrības ieskatā tieši šī iemesla dēļ radies apavu iekšējās zoles nodilums.
Komisija, izvērtējot lietas materiālus, lietas dalībnieku sniegtos rakstiskos paskaidrojumus, iesniegtos pierādījumus, kā arī apskatot apavus pēc fotogrāfijām, skaidro, ka zābaki ir ikdienas lietošanai paredzēta prece. Komisijas ieskatā vidusmēra patērētājs ir tiesīgs sagaidīt, ka apavu iekšējās zoles materiāls normālas ekspluatācijas apstākļos nesāks intensīvi dilt jau pēc aptuveni trīs nedēļu lietošanas. Šāds nodilums objektīvi liecina par nepietiekamu materiāla izturību vai citu neatbilstību, ja vien netiek pierādīts pretējais. Lietā no Sabiedrības puses nav iesniegti pierādījumi, ka šāds ierobežojums būtu ietverts ražotāja instrukcijā, marķējumā vai citā informācijā, kas pirms līguma noslēgšanas darīta zināma Patērētājai. Vienlaikus Komisija secina, ka Sabiedrība nav iesniegusi nevienu objektīvu pierādījumu, kas apliecinātu cēloņsakarību starp norādīto lietošanas veidu un radušos defektu. Lietā nav ekspertīzes atzinuma, ražotāja tehniska skaidrojuma vai cita pierādījuma, kas ļautu secināt, ka tieši apavu valkāšana vairāk nekā divas dienas pēc kārtas izraisa strauju iekšējās zoles nodilumu. Tādējādi nepietiek ar pieņēmumu vai vispārīgu apgalvojumu par nepareizu ekspluatāciju. Līdz ar to Komisija secina, ka Sabiedrība nav atspēkojusi Patērētāju tiesību aizsardzības likuma 13.panta trešajā daļā noteikto un pierādījusi, ka preces neatbilstība radusies Patērētājas vainas dēļ.
Komisijas norāda, ka atbilstoši PTAL 28. panta piektajai daļai, patērētājam ir tiesības pieprasīt, lai pārdevējs atceļ līgumu un atmaksā par preci samaksāto naudas summu, ja nav iespējams nodrošināt preces atbilstību līguma noteikumiem. Komisija secina, ka ne ar preces remontu, ne maiņu, netiks nodrošināta apavu atbilstība līguma noteikumiem, līdz ar to patērētāja ir tiesīga prasīt naudas atmaksu par preci.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12pantu 

nolemj:
apmierināt patērētājas prasību.
SIA “Stils – K” atmaksāt patērētājai 55,00 EUR.



Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Komisijas lēmums ir labprātīgi izpildāms 30 dienu laikā no tā spēkā stāšanās dienas.


Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja	Sandra Vētra

